Sanral gaan nie verdere e-toldagvaardigings uitreik nie | Parys Gazette
Geen verdere dagvaardings sal teen padgebruikers uitgereik word vir die nie-betaling van Gautengse e-tolrekeninge nie.
Daar sal wel voortgegaan word met die dagvaardings wat reeds uitgereik is in dié verband en dat wysigings aangebring sal word om verdere uitstaande fondse ook te eis.
Die VF Plus sê in 'n verklaring hy beskou die inligting aan die een kant as bemoedigend aangesien padgebruikers nie verder las sal hê van nuwe dagvaardings nie, maar beskou die voortsetting van die regsproses vir die bestaande dagvaardings as 'n mors van geld en tyd.
Volgens die VF Plus beteken die feit dat gedagvaarde padgebruikers goeie regsgronde het om verweer aan te teken, dat hofsake lank en uitgerek sal wees en net verdere verspilde uitgawes sal veroorsaak. "Daardie geld kon eerder aangewend gewees het om bestaande paaie te herstel waar nodig."
Hierdie is ook 'n duidelike aanduiding van die gebrek aan legitimiteit van die stelsel en dat e-tolbetalings nie plaasvind soos verwag nie.
'n Verdere aanduiding van gebrek aan legitimiteit van die stelsel word aangedui deur die syfers gegee oor geaktiveerde en ge-deaktiveerde e-skyfies. Oor die tydperk van Desember 2013 tot Oktober 2018 was 'n totaal van 2 363 514 e-skyfies geaktiveer, maar 'n totaal van 1 166 570 ge-deaktiveer wat bykans 50% van e-skyfies uitmaak. Aangesien dit meestal besighede is wat van e-skyfies gebruik maak, is hierdie syfers 'n aanduiding van hoe selfs besighede die e-tolstelsel boikot.